**Colindând prin tinda casei**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin tinda casei părintești

Și azi mai zburdă gândul…

Grădina-i plină cu povești,

Pe masă, gol e blidul!

Lumină nu-i pe la ferești…

S-a dărâmat și gardul!

Copilărie, unde ești?

Din poartă, unde-i bradul?

Prin amintiri dacă privești

Se-aprinde iar cuptorul...

Miresme de te-mbolnăvești

Inundă tot pridvorul!

Se-aștern pe mese țărănești

Ștergarul și ulciorul

Și alte bunătăți domnești…

Ce mult le ducem dorul!

Copii prin alte țări îți crești…

Doar tu mai simți fiorul

Când cu durere-ți amintești

Pe unde ți-e ogorul.

S-au petrecut cele lumești

Și mulți și-au tors fuiorul!

În urmă, case cu povești

Își cheamă-n van odorul.

Pe drum trec umbre în calești,

În suflet doar amarul

Cântă colinde bătrânești,

Dar stins e felinarul!

Prin ceruri cete îngerești

Își deapănă colindul,

Pe prispa casei părintești

M-aștern și eu cu gândul.